KIRJALLINEN KYSYMYS E-3394/02 esittäjä(t): Konstantinos Hatzidakis (PPE-DE) komissiolle. Oliivintuotantorekisteri Kreikassa.



Virallinen lehti nro 137 E , 12/06/2003 s. 0200 - 0200



KIRJALLINEN KYSYMYS E-3394/02 esittäjä(t): Konstantinos Hatzidakis (PPE-DE) komissiolle (28. marraskuuta 2002) Aihe: Oliivintuotantorekisteri Kreikassa Voisiko komissio kertoa, missä vaiheessa oliivintuotantorekisterin laatiminen on Kreikassa, paljonko määrärahoja sille on maksettu, mikä on sen näkemys tähänastisesta edistymisestä ja mitkä voivat olla viivästymisen seuraukset? Franz Fischlerin komission puolesta antama vastaus (11. joulukuuta 2002) Komission asetuksen (EY) N:o 2366/98(1) mukaisesti kolme oliivipuurekisteriä korvataan uudenaikaisella oliivialan maantieteellisellä tietojärjestelmällä (GIS), josta käytetään nimitystä Olive GIS. Kreikassa työt on jaettu kahteen vaiheeseen. Toteuttamisesta vastaava maatalousministeriö on antanut työt yritysten yhteenliittymien tehtäväksi: - Ensimmäinen vaihe, johon sisältyy viitemateriaalin luominen käyttäen ilmakuvia, on saatu päätökseen, ja sen kustannukset olivat 2 919 527 euroa. - Toinen vaihe kattaa sekä oliivi- että viinitarhojen maantieteellisen tietojärjestelmän toteuttamisen samanaikaisesti. Kreikassa ei ole vielä toteutettu viinitarharekisteriä. Tähän toiseen vaiheeseen sisältyy oliivipuiden ja viinitarhojen kartoittaminen ilmakuvien perusteella sekä vertailu ilmoituksiin. Vaihe on jaettu 14 sopimukseen, joista kukin kattaa eri maantieteellisen alueen. Tämän vaiheen sopimusten arvoksi arvioidaan 29 215 134 euroa oliivipuiden maantieteellisen tietojärjestelmän osalta ja 8 168 703 euroa viinitarhojen maantieteellisen tietojärjestelmän osalta. Toinen vaihe aloitettiin hyvin myöhään julkisia hankintoja koskeviin sopimuksiin liittyvien ongelmien vuoksi. Allekirjoittamatta on vielä kaksi 14:stä sopimuksesta. Ensimmäisiä konkreettisia lopullisia tuloksia odotetaan saatavan vuoden 2002 loppuun mennessä, ja samalla suurin osa työstä odotetaan saatavan valmiiksi vuoden 2003 ensimmäisen puoliskon aikana. Komissio arvioi komission asetuksessa (EY) N:o 2366/98 määritettyjen sääntöjen mukaisesti järjestelmän täydellisyyden, kun Kreikan viranomaiset ilmoittavat loppukertomuksessa sen olevan valmis. Toimivan maantieteellisen tietojärjestelmän puuttuessa Kreikan viranomaisilla on velvollisuus tarkastaa 10 prosenttia hakemuksista paikalla. Hyväksyttyyn maantieteelliseen tietojärjestelmään kirjaamattomista oliivipuista tuotetusta oliiviöljystä ei enää makseta oliiviöljytukea 1. marraskuuta 2003 lähtien. Jos maantieteellinen tietojärjestelmä ei ole käytössä kyseiseen päivämäärään mennessä, Euroopan maatalouden ohjaus- ja tukirahastosta (EMOTR) ei makseta enää tukea kyseisestä oliiviöljystä(2). (1) Komission asetus (EY) N:o 2366/98, annettu 30 päivänä lokakuuta 1998, oliiviöljyn tuotantotukijärjestelmän soveltamista koskevista yksityiskohtaisista säännöistä markkinointivuosiksi 1998/19992000/2001, EYVL L 293, 31.10.1998. (2) Neuvoston asetus (EY) N:o 1513/2001, annettu 23 päivänä heinäkuuta 2001, asetusten N:o 136/66/ETY ja (EY) N:o 1638/98 muuttamisesta tukijärjestelmän soveltamisen jatkamisen ja oliiviöljyn laatustrategian osalta, EYVL L 201, 26.7.2001.